1. LIBERA CIRCULAŢIE A PERSOANELOR

Tratatul de instituire a Comunităţii Europene;

31968 L 0360: Directiva 68/360/CEE a Consiliului din 15 octombrie 1968 privind desfiinţarea restricţiilor de circulaţie şi şedere în cadrul Comunităţii pentru lucrătorii din statele membre şi familiile acestora (JO L 257, 19.10.1968, p. 13), modificată ultima dată de:

- 11994 N: Actul privind condiţiile de aderare şi adaptările Tratatelor – Aderarea Republicii Austria, a Republicii Finlanda şi a Regatului Suediei (JO C 241, 29.08.1994, p. 21);

31968 R 1612: Regulamentul (CEE) nr. 1612/68 al Consiliului din 15 octombrie 1968 privind libera circulaţie a lucrătorilor în cadrul Comunităţii (JO L 257, 19.10.1968, p. 2), modificat ultima dată de:

- 31992 R 2434: Regulamentul (CEE) nr. 2434/92 al Consiliului din 27.07.1992 (JO L 245, 26.08.1992, p. 1);

31996 L 0071: Directiva 96/71/CE a Parlamentului European şi a Consiliului din 16 decembrie 1996 privind detaşarea lucrătorilor în cadrul prestării de servicii (JO L 18, 21.01.1997, p. 1).

1. Art. 39 şi art. 49 primul paragraf din Tratatul CE se aplică pe deplin numai sub rezerva dispoziţiilor tranzitorii prevăzute în alin. (2)-(14), în ceea ce priveşte libera circulaţie a lucrătorilor şi libera prestare a serviciilor care implică circulaţia temporară a lucrătorilor, aşa cum este definită în art. 1 din Directiva 96/71/CE, între Republica Cehă, pe de o parte, şi Belgia, Danemarca, Germania, Estonia, Grecia, Spania, Franţa, Irlanda, Italia, Letonia, Lituania, Luxemburg, Ungaria, Ţările de Jos, Austria, Polonia, Portugalia, Slovenia, Slovacia, Finlanda, Suedia şi Regatul Unit, pe de altă parte.

2. Prin derogare de la art. 1-6 din Regulamentul (CEE) nr. 1612/68 şi până la sfârşitul unei perioade de doi ani după data aderării, statele membre actuale vor aplica măsuri naţionale sau măsuri rezultate din acorduri bilaterale, care reglementează accesul resortisanţilor cehi pe pieţele muncii din statele membre actuale. Statele membre actuale pot continua să aplice aceste măsuri până la sfârşitul unei perioade de cinci ani după data aderării.

Resortisanţii cehi care muncesc legal într-un stat membru actual la data aderării şi care sunt admişi pe piaţa muncii din acel stat membru pentru o perioadă neîntreruptă de cel puţin 12 luni vor putea beneficia de acces pe piaţa muncii din acest stat membru, dar nu şi pe piaţa muncii din alte state membre care aplică măsuri naţionale.

Resortisanţii cehi admişi pe piaţa muncii dintr-un stat membru actual după aderare pentru o perioadă neîntreruptă de cel puţin 12 luni beneficiază de aceleaşi drepturi.

Resortisanţii cehi menţionaţi în paragrafele al doilea şi al treilea încetează să beneficieze de drepturile prevăzute în paragrafele menţionate, dacă părăsesc voluntar piaţa muncii din statul membru actual în cauză.

Resortisanţii cehi care muncesc legal într-un stat membru actual la data aderării, sau în perioada în care se aplică măsuri naţionale, şi care sunt admişi pe piaţa muncii din acest stat membru pentru o perioadă de mai puţin de 12 luni nu beneficiază de aceste drepturi.

3. Înainte de sfârşitul unei perioade de doi ani după data aderării, Consiliul reexaminează funcţionarea dispoziţiilor tranzitorii prevăzute în alin. (2), pe baza unui raport al Comisiei.

La încheierea acestei reexaminări şi cel târziu până la sfârşitul unei perioade de doi ani după data aderării, statele membre actuale notifică Comisiei dacă vor continua să aplice măsuri naţionale sau măsuri rezultate din acorduri bilaterale sau dacă vor aplica în viitor art. 1-6 din Regulamentul (CEE) nr. 1612/68. În absenţa acestei notificări, se aplică art. 1-6 din Regulamentul (CEE) nr. 1612/68.

4. La cererea Republicii Cehe, se poate efectua o nouă reexaminare. În acest caz, se aplică procedura prevăzută în alin. (3), care trebuie încheiată în termen de şase luni de la primirea cererii Republicii Cehe.

5. Un stat membru care menţine măsuri naţionale sau măsuri rezultate din acorduri bilaterale la sfârşitul perioadei de cinci ani prevăzute în alin. (2) poate continua, în cazul în care pe piaţa muncii din statul respectiv se produc sau există riscul să se producă perturbări grave şi după notificarea Comisiei, să aplice aceste măsuri până la sfârşitul unei perioade de şapte ani după data aderării. În absenţa acestei notificări, se aplică art. 1-6 din Regulamentul (CEE) nr. 1612/68.

6. Pe parcursul unei perioade de şapte ani după data aderării, statele membre în care, în temeiul alin. (3), (4) sau (5), se aplică art. 1-6 din Regulamentul (CEE) nr. 1612/68 cu privire la resortisanţii cehi şi care eliberează în această perioadă permise de muncă resortisanţilor Republicii Cehe în scopul monitorizării, vor face acest lucru în mod automat.

7. Statele membre în care, în temeiul alin. (3), (4) sau (5), se aplică art. 1-6 din Regulamentul (CEE) nr. 1612/68 în ceea ce priveşte resortisanţii cehi, pot recurge la procedurile prevăzute în paragrafele următoare până la sfârşitul unei perioade de şapte ani de la data aderării.

Dacă într-un stat membru menţionat în primul paragraf se produc sau se prevăd perturbări pe piaţa muncii, care ar putea ameninţa grav nivelul de trai sau nivelul de ocupare a forţei de muncă într-o anumită regiune sau profesie, statul membru respective informează Comisia şi celelalte state membre cu privire la aceasta şi le furnizează toate detaliile pertinente. Pe baza acestor informaţii, statul membru poate solicita Comisiei să declare suspendarea, totală sau parţială, a aplicării art. 1-6 din Regulamentul (CEE) nr. 1612/68, în vederea restabilirii normalităţii în regiunea sau profesia respectivă. Comisia decide cu privire la suspendare, precum şi cu privire la durata şi întinderea suspendării, în termen de cel mult două săptămâni de la primirea cererii şi notifică Consiliului această decizie. În termen de două săptămâni de la adoptarea deciziei de către Comisie, orice stat membru poate solicita Consiliului anularea sau modificarea deciziei. onsiliul hotărăşte cu privire la această cerere cu majoritate calificată în termen de două săptămâni.

În cazuri urgente şi excepţionale, un stat membru menţionat în primul alineat poate suspenda aplicarea art. 1-6 din Regulamentul (CEE) nr. 1612/68; această suspendare trebuie urmată de o notificare motivată ulterioară, adresată Comisiei.

8. Pe durata suspendării aplicării art. 1-6 din Regulamentul (CEE) nr. 1612/68 în temeiul alin. (2)-(5) şi (7) de mai sus, art. 11 din regulament se aplică în Republica Cehă în ceea ce priveşte resortisanţii statelor membre actuale şi în statele membre actuale în ceea ce priveşte resortisanţii cehi în condiţiile următoare:

- membrii familiei unui lucrător menţionat în art. 10 alin. (1) lit. (a) din regulament, care locuiesc legal împreună cu lucrătorul pe teritoriul unui stat membru la data aderării, au, până la aderare, acces imediat pe piaţa muncii din statul membru respectiv. Această dispoziţie nu se aplică membrilor familiei unui lucrător care a fost admis legal pe piaţa muncii din statul membru respectiv pentru o perioadă de mai puţin de 12 luni;

- membrii familiei unui lucrător menţionat în art. 10 alin. (1) lit. (a) din regulament, care locuiesc legal împreună cu lucrătorul pe teritoriul unui stat membru începând cu o dată ulterioară datei aderării, dar în perioada de aplicare a dispoziţiilor tranzitorii menţionate anterior, au acces pe piaţa muncii din statul membru în cauză timp de cel puţin 18 luni sau începând cu al treilea an după data aderării, alegându-se prima dintre aceste date în ordine

Aceste dispoziţii nu aduc atingere măsurilor mai favorabile, indiferent dacă acestea sunt naţionale sau rezultate din acorduri bilaterale.

9. În măsura în care anumite dispoziţii ale Directivei 68/360/CEE nu pot fi disociate de cele ale Regulamentului (CEE) nr. 1612/68, a căror aplicare este amânată în temeiul alin. (2)-(5), (7) şi (8), Republica Cehă şi statele membre actuale pot deroga de la acele dispoziţii în măsura necesară pentru a aplica dispoziţiile alin. (2)-(5), (7) şi (8).

10. Dacă statele membre actuale aplică măsuri naţionale sau măsuri rezultate din acorduri bilaterale în temeiul dispoziţiilor tranzitorii menţionate anterior, Republica Cehă poate menţine în vigoare măsuri echivalente în ceea ce priveşte resortisanţii statului membru sau statelor membre în cauză.

11. Dacă aplicarea art. (1)-(6) din Regulamentul (CEE) nr. 1612/68 este suspendată de către unul din statele membre actuale, Republica Cehă poate recurge la procedurile prevăzute în alin. (7) cu privire la Estonia, Letonia, Lituania, Ungaria, Polonia, Slovenia sau Slovacia. În această perioadă, permisele de muncă eliberate de Republica Cehă resortisanţilor din Estonia, Letonia, Lituania, Ungaria, Polonia, Slovenia sau Slovacia, în scopul monitorizării, sunt eliberate automat.

12. Orice stat membru actual care aplică măsuri naţionale în conformitate cu alin. (2)-(5) şi (7)-(9) poate decide, în aplicarea dreptului său intern, să acorde o mai mare libertate de circulaţie decât cea existentă la data aderării, inclusiv acces deplin pe piaţa muncii. Începând cu al treilea an după data aderării, orice stat membru actual care aplică măsuri naţionale poate decide în orice moment să aplice art. (1)-(6) din Regulamentul (CEE) nr. 1612/68 în locul acestor măsuri. Comisia este informată cu privire la această decizie.

13. Pentru a face faţă perturbărilor grave sau riscului producerii unor asemenea perturbări în anumite sectoare sensibile de servicii de pe piaţa muncii, care ar putea apărea în anumite regiuni ca urmare a prestării de servicii transnaţionale, aşa cum este definită în art. 1 din Directiva 96/71/CE, şi în măsura în care aplică liberei circulaţii a lucrătorilor cehi, în temeiul dispoziţiilor tranzitorii prevăzute anterior, măsuri naţionale sau măsuri rezultate din acorduri bilaterale, Germania şi Austria pot deroga, după notificarea Comisiei, de la dispoziţiile art. 49 primul paragraf din Tratatul CE în vederea limitării, în contextul prestării de servicii de către societăţile stabilite în Republica Cehă, a circulaţiei temporare a lucrătorilor al căror drept de a munci în Germania şi Austria face obiectul măsurilor naţionale.

Lista sectoarelor de servicii care pot face obiectul acestei derogări este următoarea:

– în Germania:

Sector | Codul NACE [*], cu excepţia unor dispoziţii contrare |

Construcţii, inclusiv ramuri conexe | 45.1-4; Activităţi enumerate în anexa la Directiva 96/71/CE |

Activităţi de curăţare a clădirilor | 74.70 Activităţi de curăţare a clădirilor |

Alte servicii | 74.87 Numai activităţile designerilor de decoraţiuni interioare |

– în Austria:

Sector | Codul NACE [*], cu excepţia unor dispoziţii contrare |

Servicii de horticultură | 01.41 |

Tăierea, fasonarea şi finisarea pietrei | 26.7 |

Construcţii metalice şi părţi componente | 28.11 |

Construcţii, inclusiv ramuri conexe | 45.1-4; Activităţi enumerate în anexa la Directiva 96/71/CE |

Activităţi în domeniul securităţii | 74.60 |

Activităţi de curăţare a clădirilor | 74.70 |

Asistenţă medicală la domiciliu | 85.14 |

Activităţi de asistenţă socială fără cazare | 85.32 |

În măsura în care Germania sau Austria fac obiectul unei derogări de la dispoziţiile art. 49 primul paragraf din Tratatul CE, în conformitate cu paragrafele anterioare, Republica Cehă poate adopta măsuri echivalente, după notificarea Comisiei.

Aplicarea prezentului alineat nu poate avea ca efect crearea, în ceea ce priveşte circulaţia temporară a lucrătorilor în contextul prestării de servicii transnaţionale între Germania sau Austria şi Republica Cehă, a unor condiţii mai restrictive decât cele existente la data semnării Tratatului de aderare.

14. Aplicarea alin. (2)-(5) şi (7)-(12) nu poate avea ca efect crearea, în ceea ce priveşte accesul resortisanţilor cehi pe pieţele muncii din statele membre actuale, a unor condiţii mai restrictive decât cele existente la data semnării Tratatului de aderare.

Fără a aduce atingere aplicării dispoziţiilor prevăzute în alin. (1)-(13), statele membre actuale acordă un tratament preferenţial lucrătorilor care sunt resortisanţi ai statelor membre faţă de lucrătorii care sunt resortisanţi ai unor ţări terţe în ceea ce priveşte accesul pe piaţa muncii în perioadele în care se aplică măsuri naţionale sau măsuri rezultate din acorduri bilaterale.

Lucrătorii migranţi cehi şi familiile acestora, care locuiesc şi muncesc legal într-un alt stat membru sau lucrătorii migranţi care provin din alte state membre şi familiile acestora, care locuiesc şi muncesc legal în Republica Cehă, nu sunt trataţi în condiţii mai restrictive decât cei care vin dintr-un stat terţ şi care locuiesc şi muncesc în acest stat membru sau în Republica Cehă. Pe lângă aceasta, în aplicarea principiului preferinţei comunitare, lucrătorii migranţi provenind din ţări terţe care locuiesc şi muncesc în Republica Cehă nu beneficiază de un tratament mai favorabil decât resortisanţii Republicii Cehe.

[*] NACE: a se vedea 31990 R 3037: Regulamentul (CEE) nr. 3037/90 al Consiliului din 9 octombrie 1990 privind clasificarea statistică a activităţilor economice în Comunitatea Europeană (JO L 293, 24.10.1990, p. 1), modificat ultima dată de 32002 R 0029: Regulamentul (CE) nr. 29/2002 al Comisiei din 19.12.2001 (JO L 6, 10.01.2002, p. 3)

--------------------------------------------------